b'\n_START_ARTICLE_\nGorsko kolesarstvo\n_START_SECTION_\nGorsko kolesarstvo v Sloveniji\n_START_PARAGRAPH_\nPrve \xc4\x8dlanke o gorskem kolesarstvu je v letih 1983 in 1984 objavljal Avto Magazin._NEWLINE_BG (Bajkerski glasnik) je prvo in edino internetno kolesarsko glasilo, ki od leta 1999 nastaja izpod rok Andreja Dekleve, ki je med drugim ustanovil prvi slovenski mtb klub in organiziral mariborski svetovni pokal v spustu (1999-2002)._NEWLINE_K razvoju gorskega kolesarstva na Slovenskem je veliko pripomogel Marko Paternu, avtor vodnika Strme Kolesnice iz leta 1997, v katerem je temeljito obdelal 105 zahtevnih gorskokolesarskih tur, ki jih je s svojo ekipo prevozil v prvi polovici 90-ih let.\n_START_SECTION_\nZakonodaja\n_START_PARAGRAPH_\nGorski kolesarji so zaradi uporabe poti v naravnem okolju v sporu z lastniki, skrbniki in ostalimi uporabniki od takrat, ko so presegli kriti\xc4\x8dno \xc5\xa1tevilo. V Sloveniji je od 1.aprila 1995 v veljavi Uredba od prepovedi vo\xc5\xbenje (Uradni list \xc5\xa1t 16/95), ki v prvem \xc4\x8dlenu prepoveduje vo\xc5\xbenjo, ustavljanje, parkiranje in organiziranje vo\xc5\xbenje v naravnem okolju za vozila na motorni pogon in kolesa. Za mnoge sporna uredba ena\xc4\x8di motorizirana vozila s kolesom na lastni pogon in predstavlja resno oviro za pravilen razvoj gozdov v smislu ve\xc4\x8dnamenske uporabe s poudarjeno ekolo\xc5\xa1ko, socialno in gospodarsko vlogo, kot velevajo regionalni razvojni cilji Slovenije._NEWLINE_Trenutno veljavna zakonodaja je zbrana na straneh Ministrstva za okolje in prostor.\n_START_SECTION_\nVpliv gorskega kolesarjenja na naravo\n_START_PARAGRAPH_\nGorski kolesarji za svojo dejavnost uporabljajo eno- in ve\xc4\x8duporabni\xc5\xa1ke poti. Enouporabni\xc5\xa1ke poti so kolesarski poligoni, imenovani tudi bajk parki. Ve\xc4\x8duporabni\xc5\xa1ke poti so kolovozi, gozdne vlake, markirane in nemarkirane poti. Pravilno grajena pot predstavlja majhen vpliv na okolje. Po \xc5\xa1tudijah, ki so jih opravile neodvisne ustanove in jih je na enem mestu zbrala IMBA (Mednarodna zveza za gorsko kolesarjenje), je dokazano, da je vpliv gorskega kolesarjenja na poti primerljiv ali celo manj\xc5\xa1i od drugih na\xc4\x8dinov uporabe poti, kot je npr. pohodni\xc5\xa1tvo ali je\xc5\xbea na konju. Neodgovorna uporaba, npr. uporaba poti v premokrem vremenu, lahko povzro\xc4\x8di, da je pot zaradi lukenj in korenin manj uporabna, tako pe\xc5\xa1, kot na kolesu ali na konju. _NEWLINE_Od \xc5\xa1tudij je najbolj merodajna disertacija Dr. Thomasa W\xc3\xb6hrsteina in knjiga \xc2\xbbMountainbike und Umwelt\xc2\xab, kjer avtor empiri\xc4\x8dno doka\xc5\xbee, da je vpliv na podlago odvisen od povr\xc5\xa1inskega pritiska, kvalitete podlage, naklona, vlage, \xc5\xa1tevila prehodov itd. Povr\xc5\xa1inski pritisk gorskega kolesarja je pribli\xc5\xbeno enak povr\xc5\xa1inskemu pritisku pe\xc5\xa1ca (ene noge), pri ostalih faktorjih, ki vplivajo na podlago pa delajo ponekod ve\xc4\x8djo \xc5\xa1kodo pe\xc5\xa1ci, drugod kolesarji._NEWLINE_Nekaj pa je gotovo \xe2\x80\x93 primerjava gorskega kolesarjenja z motoriziranimi aktivnostmi (ATV, Trial in motokros motorji) je popolnoma nesmiselna, saj slednji povzro\xc4\x8dajo neprimerno ve\xc4\x8djo \xc5\xa1kodo in tudi onesna\xc5\xbeenje okolja (hrup, izpuhi,...).\n_START_SECTION_\nZvrsti gorskega kolesarstva\n_START_PARAGRAPH_\nGorsko kolesarstvo delimo na tekmovalno in netekmovalno. Za tekmovalne discipline skrbi Kolesarska zveza Slovenije (cross-country, spust, 4kros in enduro). Netekmovalne discipline so: turno kolesarstvo, freeride in dirt._NEWLINE_Definicija turnega kolesarstva: \xc2\xbbTurno kolesarstvo je netekmovalna oblika gorskega kolesarstva, ki za svojo dejavnost uporablja poti v naravnem okolju.\xc2\xab\xc2\xa0Pod tem pojmom razumemo gorsko kolesarske zvrsti, kot so: cross-country, marathon, allmountain, enduro in lahki freeride. Od leta 2007 je turno kolesarstvo tudi ena od dejavnosti Planinske zveze Slovenije. Freeride in dirt sta najbolj ekstremni zvrsti, ki za svojo dejavnost uporabljata poligone - bajk parke. Freeride v naravnem okolju se dogaja na zelo zahtevnih terenih, kjer ni obi\xc4\x8dajnih uporabnikov._NEWLINE_Edina olimpijska disciplina je cross-country, leta 2008 pa je postala tudi BMX.'